Source: http://pamehellas.gr/index.php/2012-10-02-18-09-56/156-2012-10-02-11-32-37/2012-11-15-12-04-06/8486-%CF%84%CE%BF-%CF%83%CF%89%CE%BC%CE%B1%CF%84%CE%B5%CE%AF%CE%BF-%CE%B9%CE%B4%CE%B9%CF%89%CF%84%CE%B9%CE%BA%CF%8E%CE%BD-%CF%85%CF%80%CE%B1%CE%BB%CE%BB%CE%AE%CE%BB%CF%89%CE%BD-%CE%BA%CE%B1%CE%B9-%CE%B5%CE%BC%CF%80%CE%BF%CF%81%CE%BF%CF%8B%CF%80%CE%B1%CE%BB%CE%BB%CE%AE%CE%BB%CF%89%CE%BD-%CE%BD-%CE%B4%CF%81%CE%AC%CE%BC%CE%B1%CF%82-%CE%BA%CE%B1%CF%84%CE%B1%CE%B3%CE%B3%CE%AD%CE%BB%CE%BB%CE%B5%CE%B9-%CF%84%CE%B9%CF%82-%CF%85%CF%80%CE%B7%CF%81%CE%B5%CF%83%CE%AF%CE%B5%CF%82-%CF%84%CE%BF%CF%85-%CE%BF%CE%B1%CE%B5%CE%B4
Timestamp: 2018-06-19 06:54:19+00:00
Document Index: 2482507

Matched Legal Cases: ['ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Πανεργατικό Αγωνιστικό Μέτωπο (Π.Α.ΜΕ.) - Το Σωματείο Ιδιωτικών Υπαλλήλων και Εμποροϋπαλλήλων ν.Δράμας καταγγέλλει τις υπηρεσίες του ΟΑΕΔ
Το Σωματείο Ιδιωτικών Υπαλλήλων και Εμποροϋπαλλήλων ν.Δράμας καταγγέλλει τις υπηρεσίες του ΟΑΕΔ
29 Αυγούστου 2017 . Κατηγορία: Φορείς & Σωματεία
Το Σωματείο Ιδιωτικών Υπαλλήλων και Εμποροϋπαλλήλων ν.Δράμας καταγγέλλει τις υπηρεσίες του ΟΑΕΔ, αναφορικά και με την περίπτωση της Γραμματέα του Σωματείου μας η οποία απολύθηκε το Φλεβάρη του 2016 από την επιχείρηση καφεστίασης Μικέλ .Την περίοδο εκείνη ήταν αντιπρόεδρος του Σωματείου Ιδιωτικών Υπαλλήλων και Εμποροϋπαλλήλωνν. Δράμας,. Παράλληλα, με τις κινητοποιήσεις και τις παρεμβάσεις που οργανώθηκαν, με αίτημα να επιστρέψει στη δουλειά, η συνάδελφος αξιοποίησε και τη νομική οδό, προσφεύγοντας ενάντια στην απόλυσή της. Το δικαστήριο που εκδίκασε την υπόθεση στις 8/11/2016 τη δικαίωσε, κρίνοντας την απόλυσή της άκυρη και καταχρηστική, με μια απόφαση που εκδόθηκε τον περασμένο Γενάρη. Παρά την πρωτόδικη απόφαση, η υπόθεση δεν τελείωσε, αφού η εταιρεία έχει ασκήσει έφεση, η εκδίκαση της οποίας έχει οριστεί για τις 20/10/2017.
Η συνάδελφος, αν και συνεχίζει να διεκδικεί την επιστροφή της στη δουλειά από την οποία παράνομα και καταχρηστικά απολύθηκε, αναζητεί παράλληλα εργασία προκειμένου να ζήσει η ίδια και η πενταμελής οικογένειά της. Στο πλαίσιο αυτό κατέθεσε αίτηση για συμμετοχή στο πρόγραμμα της «κοινωφελούς εργασίας» τον περασμένο Γενάρη, έχοντας ενεργό δελτίο ανεργίας, και συμπεριλήφθηκε στους τελικούς πίνακες κατάταξης στο πρόγραμμα. ;Όμως, η έκδοση της πρωτόδικης απόφασης σήμανε την ανάκληση του δελτίου ανεργίας της και τον αποκλεισμό της από το πρόγραμμα!
Ετσι, η συνάδελφος δικαιώθηκε στα χαρτιά, «τιμωρείται» όμως στην πράξη από τον ΟΑΕΔ, που της στερεί τη δυνατότητα να βρει έστω και μια προσωρινή θέση εργασίας. Μάλιστα, κατέθεσε ένσταση προς την επιτροπή συντονισμού του ΟΑΕΔ για να αναγνωριστεί η ισχύς του δελτίου ανεργίας της, η οποία απορρίφθηκε, ενώ έχει καταθέσει αντίστοιχο αίτημα προς το Διοικητικό Συμβούλιο του ΟΑΕΔ.
Και ενώ έχουν περάσει πέντε μήνες από την κατάθεση της ένστασης, εξακολουθεί να βρίσκεται εγκλωβισμένη στα γρανάζια της γραφειοκρατίας (με ενημέρωση από τον ΟΑΕΔ πως η υπόθεση έχει σταλεί στη νομική υπηρεσία εδώ και δυο-τρεις μήνες, ενώ έχουν εμπλέξει λαθεμένα και την υπηρεσία ασφάλισης θεωρώντας πως η συνάδελφος διεκδικεί και ταμείο ανεργίας, χωρίς αυτό να ισχύει)και της αντεργατικής νομοθεσίας.
Φυσικά δεν είναι η μοναδική περίπτωση αφού παγιδευμένοι ανάμεσα στην κλιμάκωση της επίθεσης των εργοδοτών, που δεν διστάζουν να προχωρούν σε απολύσεις, παραβιάζοντας ακόμα και την όποια εργατική νομοθεσία απομένει σήμερα όρθια, και στην πρακτική του ΟΑΕΔ να τους στερεί την ιδιότητα του ανέργου, βρίσκονται και άλλοι εκατοντάδες άνεργοι. Εργαζόμενοι που διεκδικούν μέσα από τη δικαστική οδό την ακύρωση της απόλυσής τους, που είναι υποχρεωμένοι όμως να ζουν ως άνεργοι, χωρίς δουλειά και μισθό, ενώ την ίδια στιγμή δεν θεωρούνται από τον ΟΑΕΔ ως τέτοιοι. Οι άνεργοι αυτοί βρίσκουν κλειστές πόρτες της συμμετοχής στα προγράμματα του Οργανισμού, όταν στρέφονται σε αυτά για να αναζητήσουν μια θέση εργασίας, αλλά και σε άλλους χώρους δουλειάς μιας και για να δουλέψει κάποιος η κάρτα ανεργίας, ως επί το πλείστον αν όχι παντού, θεωρείται απαραίτητη.